บอร์ด FER ไฟเขียว ทุ่ม 170 ลบ. เข้าลงทุน 70% โรงไฟฟ้าก๊าซชีวภาพ 4MW
บอร์ด FER ไฟเขียว ทุ่ม 170 ลบ. เข้าลงทุน 70% โรงไฟฟ้าก๊าซชีวภาพในจ.สุราษฎร์ธานี ขนาดกำลังการผลิต 4MW คาดปิดดีลใน Q1/60
20 ม.ค. 2560

บอร์ด FER ไฟเขียว ทุ่ม 170 ลบ. เข้าลงทุน 70% โรงไฟฟ้าก๊าซชีวภาพในจ.สุราษฎร์ธานี ขนาดกำลังการผลิต 4MW คาดปิดดีลใน Q1/60
บริษัทฟอร์รั่ม จำกัด (มหาชน) หรือ FER ระบุว่า ที่ประชุมคณะกรรมการบริษัทวันนี้ อนุมัติให้บริษัท เฟอร์รั่ม เอ็นเนอร์ยี่ จำกัด (FER-EN) ซึ่งเป็นบริษัทย่อยที่ถือหุ้นอยู่ 99.99% เข้าลงทุนในโรงไฟฟ้าก๊าซชีวภาพ (Biogas Power Plant) ขนาด 4 เมกะวัตต์ (MW) ในจ.สุราษฎร์ธานี ที่จ่ายไฟฟ้าเชิงพาณิชย์ (COD) แล้ว โดยจะซื้อหุ้น 70% ในบริษัท มิตรประสงค์ กรีนเพาเวอร์ จำกัด มูลค่าไม่เกิน 170 ล้านบาท ซึ่งคาดว่าจะโอนหุ้นได้ภายในไตรมาส 1/60
สำหรับโรงไฟฟ้าดังกล่าว ใช้วัตถุดิบจากน้ำเสียจากโรงงานปาล์มในการผลิต และมีการไฟฟ้าส่วนภูมิภาค (กฟภ.) เป็นผู้รับซื้อไฟฟ้าตามสัญญาซื้อขายไฟฟ้า (PPA) เป็นเวลา 5 ปี และขยายเวลาต่อเนื่องได้ครั้งละ 5 ปี นับจากวันที่ COD ในอัตรารับซื้อไฟฟ้าแบบได้รับส่วนเพิ่ม (Adder) จำนวน 0.30 บาท/หน่วย เป็นเวลา 7 ปี นับตั้งแต่ COD ครั้งแรกเมื่อวันที่ 21 ม.ค.56 และได้ดำเนินการเพิ่มกำลังการผลิตและ COD ครบ 4 เมกะวัตต์ ในวันที่ 4 ต.ค.59
ทั้งนี้ บริษัทคาดว่าจะได้รับอัตราผลตอบแทนการลงทุน (IRR) ไม่น้อยกว่า 12% ซึ่งเป็นอัตราผลตอบแทนการลงทุนที่น่าพอใจ